Fra årsskiftet er det ikke længere afgørende, om vi studerende har lagt en gennemarbejdet plan for vores studieforløb. Det er ligegyldigt, om vi har lyttet til studievejledningen. Om vi har suppleret kurser.

Om vi har knoklet røven ud af bukserne for at sammensætte en fantastisk kvote 2-ansøgning. Vi kan på papiret gøre alting rigtigt og alligevel ikke få lov til at starte på en uddannelse, hvis vi tidligere har gennemført en uddannelse på samme eller højere niveau.

Det skyldes det uddannelsesloft, som Socialdemokratiet, Dansk Folkeparti og Venstre sneg ind i tredjebehandlingen af dagpengeforliget allerede i juni, og som 24.11. blev førstebehandlet i Folketinget.